**ZĂPADA NEAGRĂ**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zăpada neagră de păcate

Se-aşterne-ncet de când mă ştiu

Peste-a mea inimă-mpietrită,

Lăsându-mi sufletul pustiu…

Iarna e grea, zăpada cade

Cu-nverşunare, fără-oprire,

Ispită şi păcat se-adună,

Trăgându-mă din nemurire.

Ca-ntr-o clepsidră cu ispite,

Fulgii de nea se lasă-adânc

În ale inimii străfunduri,

Nedându-mi voie să mai plâng.

Aş plânge, dar nu simt durerea

Ce mi-ar sufla un vânt prielnic

Ca să mă scoată din adâncuri

Şi să m-aşeze pe jertfelnic.

Vreau să iubesc cu-acea iubire

De care Domnul ne învaţă,

Dar avalanşa de păcate

Cu lanţuri grele tot mă-agaţă...

Orice secundă care trece

Înseamnă-un fulg plin de păcat,

Înseamnă-un timp trăit în moarte 

Dar timp mereu e pentru-nviat!

Când primăvara de credinţă

Mireasma Domnului aduce,

Răsar ghiocei de pocăinţă,

Punându-mi sufletul pe Cruce.

Dar vreun ghiocel de îndrăzneşte

Să-nfrunte curajos nămeţii,

Îl frânge viscolul ispitei

Încă din pragul dimineţii...

Şi-atunci Cuvântul mă pătrunde

Cu raze blând-sfredelitoare

Topind zăpada neagră toată,

Puternic cum nu-i niciun soare!

Cum fără Soare nu-i căldură

Oricât de rodnic ar fi solul,

Şi buni de-am fi, am fi degeaba,

Alături de nu ne-ar sta Domnul!